Eesti keel ja kultuur maailmas | Õppevara tellimine: Regilaul – Lieder aus der Luft
Šveitsis esilinastub Eesti ja Šveitsi koostööna valminud dokumentaalfilm regilaulust
Pühapäeval, 20. novembril esilinastub Zürichis Saksa režissööri Ulrike Koch'i dokumentaalfilm „Regilaul – Lieder aus der Luft“. Eestis filmitud ning Eesti ning Šveitsi koostööna valminud täispikk film on sissevaade regilaulule läbi väljastpoolt vaataja pilgu.
“Oma üllatuseks leidsin modernses Eestis teemad, mis on minu jaoks tähtsad“ - ütleb filmi režissöör Ulrike Koch. „Regilaulus kohtab sügavasti juurdunud tavadest ja laulust välja kasvanud elujõudu. Lauludest kiirgab põhjala avarust ja valgust. Regilaul on ühteaegu rõõmsameelne aga ka sügav, salapärane ja kihiline nagu aastasadu vana rabamaastik ehk nagu on öelnud üks filmi peategelastest - regilaul on kui aaretekirst, mida tohib avada vaid äärmiselt hoolikalt.“
Režissööri varasemaid kinofilme „Ässhäk – Sahara lood“ ja „Tiibeti soolamehed“ on saatnud edu mitmetel rahvusvahelistel filmifestivalidel. Eestis on Ulrike Koch'i varasemad filmid linastunud Maailmafilmi festivalil Tartus. Samuti on režissööri teoseid näidanud Eesti Televisioon.
Dokumentaalfilmi „Regilaul“ salvestati 2010. aasta talvel, kevadel ja suvel. Filmis mõtisklevad regilaulu olemuse üle Veljo Tormis, Lauri Õunapuu, Meelika Hainsoo, Jaak Johanson, Jaan Kaplinski, Lea Tormis, Mikk Sarv, Urve Lippus, Jane Priks, Märt-Matis Lill jpt. Lisaks nimetatutele näeb filmis rohkesti Eestimaa puutumatut loodust ning loomulikult kõlab regilaul kõige erinevamates värvides ja vormides.
„See on adekvaatne film hetkeseisust Eestis„ ütleb Jaak Johanson, „Koch suudab anda läbi väga kitsa teema – regilaulu – edasi laiema pildi. Sellel filmil puudub „eksootikapedaal“ täielikult – läbi metsa jooksvaid paljaid naisi ei ole. Tal on õnnestunud teha film sellest, mis on olnud ka Veljo Tormise nö. sisekonfliktiks – käsitleda midagi olulist, mida tegelikult enam ei ole ja mis samas ikkagi eksisteerib. Tõenäoliselt keegi Eestist seestpoolt ei saakski sellist filmi teha.“
Filmi “Regilaul” produtsentideks on Rose-Marie Schneider ja Erik Norkroos. Filmi operaatoriks oli Ulrike Kochi varasemategi filmide operaator Pio Corradi. Filmi tootsid Doc Productions GmbH ja Rühm Pluss Null. Filmi levitab Columbus Film.
Eestis toetasid filmi valmimist Eesti Filmi Sihtasutus, EV Kultuuriministeerium, Eesti Kultuurkapital ja Eesti Rahvusringhääling. Filmi kestus on 104 minutit.
Film jääb Šveitsi kinolevisse ringlema alates 24. novembrist. Eesti kinolevisse jõuab film 2012. aasta alguses.
Doc Productions GmbH ja Rühm Pluss Null